amanoisuno/poetBack huggingface dataset:
枕上 陸游 
守書眼欲闇，投枕乃瞭然。兒曹戒曳履，相語翁正眠。豈知擁敗褐，炯如寒魚鰥。少時笑老人，其事今好還。蕭蕭雙白鬢，忽忽七十年。豈惟老態出，已覺衰病纒。白晝尚便静，況此清夜闌。妙處殆難名，睡與不睡間。
新作南門 陸游 
翦棘移門不費錢，好山無數碧巉然。病夫憒憒真堪笑，反衣狐裘三十年。
寄成漢卿將軍 陸游 
燕頷將軍萬里遊，谿山好處即遲留。頗聞南岳度殘夏，寧憶北平防盛秋。君巳飛騰丹換骨，我方衰病雪蒙頭。禪龕也有新勲業，百萬魔軍一戰收。
病卧 陸游 
病卧東齋怕攬衣，年來真與世相違。横林蠧葉秋先覺，别浦驕雲暝不歸。歲月惟須付樽酒，江山竟是屬漁磯。鄰翁一夕成今古，愈信人生七十稀。
晚晴 陸游 
今年秋多陰，殊未決豐歉。時時雲一片，復作雨數點。晚來晴頗牢，天宇碧如染。微風過林梢，斜日在山崦。農家築場罷，竭作事收斂。貪睡吾可慚，齋扉晝長掩。
秋雨初晴有感 陸游 
炎曦赫赫尚餘威，冷雨蕭蕭故解圍。號野百蟲如自訴，辭柯萬葉竟安歸。芼羮菰米珍無價，上釣魴魚健欲飛。散吏何功霑一飽，高眠仍聽擣秋衣。
獨飲 陸游 
怪怪奇奇不自懲，晚途猶復氣横膺。觥船那待清歌勸，酒到愁邊量自增。
小築 陸游 
小築湖邊避俗囂，幾年于此寓簞瓢。雖非隠士子午谷，寧愧詩人丁夘橋。羅雀門庭無俗駕，緣雲磴路有歸樵。詩情酒興常相屬，堪笑傍人說寂寥。
示兒 陸游 
文能換骨餘無法，學但窮源自不疑。齒豁頭童方悟此，乃翁見事可憐遲。
新晴 陸游 
積雨已凄冷，新晴還少和。稼收平野濶，木落遠山多。土潤朝畦菜，機鳴夜擲梭。時清年歲好，吾敢嘆蹉跎。
晨起坐南堂書觸目 陸游 
林塘天與占深幽，一把茆輕萬户侯。漠漠斷雲開復合，纎纎微雨落還收。奇峰角立千螺曉，遠水平鋪疋練秋。詩料滿前吾老矣，筆端無力固宜休。
壬子八月癸夘大風雨拔木飄瓦通夕不能寐 陸游  长江
我昔浮江坐貪快，六十幅蒲船尾挂。惡風吹到馬當祠，出沒蜿蜒舞澎湃。舟人失色急倒檣，共上蘆灣望祠拜。風雲晝晦性命憂，更復何心問薪菜。顛危僅免葬魚腹，至今常抱垂堂戒。豈知風雨有兹夕，屋破窗鳴紛百怪。直疑屋外即長江，九轉得生那可再。正襟黙坐徐自思，忠信固可當喪敗。鬼神雖惡技有窮，卷地破山真一噫。明朝倚杖看晴雲，兹夕驚心復何在。
秋雨不止排悶 陸游 
放翁愁坐茆齋裏，泥潦連村不得行。夜夜濕星占雨候，時時老木送秋聲。小詩旋録兼行草，薄酒新篘任濁清。身世正如萍在水，略無根柢也能生。
用短 陸游 
用短定非癡，愛閑真復奇。飯香貧始覺，睡味老偏知。畦地閑栽藥，留僧静對棋。餘年猶有幾，捨此欲何之。
覽鏡有感 陸游 
齒如敗屐鬢成絲，七十之年敢自期。閱世久應書鬼録，強顔那復乞山資。緋衫蔭子踰初望，下澤還鄉負聖時。回首墮溝元有命，不須深計巧丸兒。
哭徑山策老 陸游 
岌岌龍門萬衲傾，翩翩隻履又西行。塵侵白拂繩床冷，露滴青松石塔成。遙想再來非四入，尚應相見話三生。放翁大欠修行力，未免人間愴别情。
松風 陸游 
半嶺松風破睡時，起看山月倚笻枝。縱横滿地髯龍影，盡是當年手自移。
醉歌 陸游 
佛如優曇時一出，老姥何爲憎見佛。山從古在天地間，愚公可笑欲移山。火其書，廬其居，佛亦何曾可掃除。子有孫，孫有子，山竟嵳峨汝何喜。床頭有酒敵霜風，詩成老氣尚如虹。八萬四千顛倒想，與君同付醉眠中。
秋夜讀書有感 陸游 
鬢毛焦禿齒牙疏，老病燈前未廢書。卷裏光陰能屬我，人間聲利久忘渠。窮山藏拙猶嫌淺，糲飯支羸不願餘。雨露安能澤枯朽，故人枉是費吹嘘。
瀘州亂 陸游 
高寺坡前火照天，南定樓下血成川。從事横屍太守死，處處巷陌森戈鋋。此州雄跨西南邊，平安烽火夜夜傳。豈知癰疽潰在內，漫倚築城如鐵堅。從來守邊要人望，縱有奸謀氣先喪。即今死者端爲誰，姓名至死無人知。
東鄰築舍與兒輩訪之爲小留 陸游 
甲第潭潭莫羨渠，窮人從昔愛吾廬。茆茨新潔嗟何欠，鄰里追隨故不疏。甕醤芬香盤早兔，臼韲珍釅膾寒魚。年豐日有攜尊興，家乘從今不一書。
夜坐 陸游 
瘦骨倚蒲團，燈前影自看。心清便獨夜，酒盡怯新寒。病虎減精采，饑鴻摧羽翰。晚途堪笑閔，猶擬乞祠官。
西鄰亦葺所居復與兒曹過之 陸游 
竹屋茆檐烟火微，長歌相應負禾歸。窮居幸可支朝夕，世事何曾有是非。新茁畦蔬經宿雨，半開籬槿弄斜暉。老翁略與吾年等，眷眷遮留莫苦違。
有術士過門謂余壽及九十 陸游 
形骸鶴瘦復松枯，況是新霜滿鬢鬚。醉似在家狂道士，愚于識字老耕夫。敢言萬里封侯事，但問縱文入口無。許我年如伏生比，逢時猶解誦唐虞。
晚眺 陸游 
秋晚閑愁抵酒濃，試尋高處倚枯笻。雲歸時带雨數點，木落又添山一峰。鳴雁沙邊驚客櫓，行僧烟際認樓鐘。箇中詩思來無盡，十手傳抄畏不供。
秋日焚香讀書戲作 陸游 
世事無端自糾紛，放翁隠几對爐熏。好官何恨輸玄保，奇字猶須屬子雲。婆律一銖能敵國，水沈盈握有兼斤。閉門莫怪常終日，不是高人不遣聞。
九月一日夜讀詩稿有感走筆作歌 陸游 
我昔學詩未有得，殘餘未免從人乞。力孱氣餒心自知，妄取虚名有慚色。四十從戎駐南鄭，酣宴軍中夜連日。打毬築場一千步，閱馬列廄三萬疋。華燈縱博聲滿樓，寶釵豔舞光照席。琵琶絃急冰雹亂，羯鼓手勻風雨疾。詩家三昧忽見前，屈賈在眼元曆曆。天機雲錦用在我，剪裁妙處非刀尺。世間才傑固不乏，秋毫未合天地隔。放翁老死何足論，廣陵散絕還堪惜。
上書乞再任沖佑 陸游 
虬枝六尺藤，方屋九寸帽。人間無處著，山水歸寄傲。耳中聞淵明，自我髮未燥。高標不可揖，七十忽已到。明窗置經龕，奥室養丹竈。雖云迫遲暮，要足平昔好。悠然萬念空，快若河卷掃。寄聲幔亭雲，行拜散人號。
秋晚歲登戲作二首  其一 陸游 
水落沙痕出，天高野氣嚴。餅香油乍壓，韲美韭新醃。裘褐風霜逼，衡茆醉夢兼。菊花香滿把，聊得擬陶潛。
秋晚歲登戲作二首  其二 陸游 
漫漫蕎鋪白，纍纍橘弄黄。未論癡腹飽，已覺醉魂香。曳杖行歌裏，抛書倦枕傍。軒車雖已矣，終愧食官倉。
舟中望禹祠蘭亭諸山 陸游 
櫓枝謳軋出烟津，醉倚船篷岸幅巾。禹穴探書慚舊學，塗山執玉記前身。雲低野澤號新雁，露濕芳洲老白蘋。逸少亡來欲千載，眼中髣髴見清真。
夜觀嚴光祠碑有感 陸游 
我昔過釣臺，峭石插江渌。登堂拜嚴子，挹水薦秋菊。君看此眉宇，何地著榮辱。雒陽逢故人，醉脚加其腹。書生常事爾，乃復駭世俗。正令爲少留，要非昔文叔。平生陋范曄，瑣瑣何足録。安得太史公，妙語寫高躅。
閑趣 陸游 
濯罷銅駞陌上塵，此生長作水雲人。更貧家業猶供酒，未死年光盡屬身。閉户棋聲聞腷膊，卷簾山色對嶙峋。貴公漫說林間事，東路何人岸角巾。
壬子九日登山小酌 陸游 
老懷多感驚佳節，病骨宜寒喜薄霜。玉膾韲中橙尚綠，彩猫餻上菊花黄。幾年虛負登高興，何許重尋落帽狂。淺酌易醒歸薄暮，又成支枕獨焚香。
舍北望水鄉風物戲作絕句 陸游 
西風沙際矯輕鷗，落日橋邉繫釣舟。乞與畫工團扇本，青林紅樹一川秋。
新黏竹隔作暖閣 陸游 
骨相元作臞儒酸，況復疾豎乘衰殘。鵓姑聲急雨方作，烏桕葉丹天已寒。封姨青女交作戹，竹君禇生却憐客。小兒但喜夜爐紅，老夫更愛晨窗白。蝸牛負廬亦自容，是豈不足支窮冬。已勝展鉢三椽下，莫羨苴茆萬户封。
禹跡寺南有沈氏小園四十年前嘗題小闋壁間偶復一到而園已易主刻小闋于石讀之悵然 陸游 
楓葉初丹槲葉黄，河陽愁鬢怯新霜。林亭感舊空回首，泉路憑誰說斷腸。壊壁醉題塵漠漠，斷雲幽夢事茫茫。年來妄念消除盡，回向禪龕一炷香。
贈鏡中隠者 陸游 
小築林間避世紛，不妨野叟是知聞。來遊喜有檝迎我，歸卧豈無雲贈君。得鹿夢回初了了，吠獒聲惡尚狺狺。從今雪夜頻相過，紙帳蒲團要策勲。
月夜作 陸游 
江風吹微雲，長空散魚鱗。秋露洗明月，青山湧冰輪。我病適良已，欣然岸綸巾。索酒惱諸兒，哦詩驚四鄰。頗覺胸次空，未嘆白髮新。庭菊卧殘枝，奇香猶絕塵。園梅雖未花，瘦影已可人。方池湛奫淪，醜石立嶙峋。幸無千金費，亦足終吾身。樂哉何所恨，擊壤從堯民。
記夢 陸游  庐山
我夢結束遊何邦，小憩野館臨幽窗。千峰廬山錦繡谷，一水蜀道玻瓈江。春耕叱犢翁眉厖，曉汲負盎女髻雙。忽然夢斷已雞唱，擁衾坐待鄰鐘撞。
感舊 陸游 
當年書劍揖三公，談舌如雲氣吐虹。十丈戰塵孤壮志，一簪華髮醉秋風。夢回松漠榆關外，身老桑村麥野中。奇士久埋巴硤骨，燈前慷慨與誰同。
小園 陸游 
窄窄柴門短短籬，山家隨分有園池。客因問字來攜酒，僧趁分題就賦詩。晨露每看花藟坼，夕陽頻見樹陰移。拂衣司諫猶忙在，此趣淵明却少知。
初冬 陸游 
已罷彈冠欲挂冠，一庵天遣養衰殘。雨荒園菊枝枝瘦，霜染江楓葉葉丹。羮釡带鱗烹白小，蓬門和蔓繫黄團。夕陽更動閑遊興，十月吳中未苦寒。
閑中樂事二首  其一 陸游 
轉老轉迂疏，胸中一物無。放言誇酒聖，著論笑錢愚。掃地收松粉，全巢買鶴雛。登臨未應倦，天給短笻扶。
閑中樂事二首  其二 陸游 
得喪略相當，幽居氣味長。五窮雖偃蹇，二豎已奔忙。出甑桃花輭，傾瓢竹葉香。語君真富貴，不是傲羲皇。
小舟 陸游 
小舟無定處，隨意泊江村。雲氣分山疊，沙汀蹙浪痕。宦途危虎尾，閑味美熊蹯。高詠淵明句，吾將起九原。
九月二十三夜小兒方讀書而油盡口占此詩示之 陸游 
徹骨貧來累始輕，孤村月上正三更。汝因油盡眠差早，我亦尊空醉不成。南陌金羈良自苦，北邙麟冡半無名。書生事業期千載，得喪從來未易評。
今年立冬後菊方盛開小飲 陸游 
胡床移就菊花畦，飲具酸寒手自攜。野實似丹仍似漆，村醪如蜜復如韲。傳芳那解烹羊脚，破戒猶慚擘蠏臍。一醉又驅黄犢出，冬晴正要飽畊犂。
行飯暮歸 陸游 
宿疾去如掃，出門芒屨輕。菊叢寒蝶閙，楓葉夕陽明。結陣看鴉集，衘衣喜犬迎。踟蹰搔白首，詩句入經營。
晝眠 陸游 
困睫瞢騰老孝先，粗氈布被早霜天。珥貂碧落應無分，且向人間作睡仙。
睡覺聞兒子讀書 陸游 
夢回聞汝讀書聲，如聽簫韶奏九成。且要沈酣向文史，未須辛苦慕功名。人人本性初何欠，字字微言要力行。老病自憐難預此，夜窗常負短燈檠。
余得木杖于秦望山中今三十年矣隴蜀萬里未嘗相捨戲賦長句贈之 陸游 
提攜到處覺身輕，楚澤秦關不計程。只道維摩無侍者，誰知上座是同行。青鞵白拂真相稱，湘竹谿藤誤得名。珍重從今常倚壁，住庵吾欲過浮生。
步至近村 陸游 
藥物扶持疾漸平，布裘絮帽出柴荆。荒堤經雨多牛跡，村舍無人有碓聲。數蝶弄香寒菊晚，萬鴉回陣夕楓明。老翁隨意閑成句，不似劉侯要取名。
五鼓不得眠起酌一杯復就枕 陸游 
栖冷雞聲咽，窗深燭焰明。流年容易過，華髮等閑生。濁挹連醅酒，香搓带葉橙。殘骸付螻蟻，汗簡更須名。
醉倒歌 陸游 
曩時對酒不敢飲，側睨旁觀皆貝錦。狂言欲發畏客傳，一笑未成憂禍稔。如今醉倒官道邊，插花不怕顛狂甚。行人喚起更嵬昻，牧豎扶歸猶踔踸。始知人生元自樂，誤計作官常懍懍。秋毫得喪何足論，萬古興亡一酣枕。
冬夜 陸游 
新醅引睡睡味濃，有如猩脣薦駞峰。屏深氊暖衾裯重，鼻端雷起驚兒童。床頭蘭釭綴玉蟲，雙瓶湯熱爐正紅。夢回起坐夜未中，憑几困睫猶瞢瞢。霜風凋盡玉井桐，月落翠霧棲房櫳。一杯甖粟蠻奴供，莊周蝴蝶兩俱空。
黙坐 陸游 
巧說安能敵拙修，焚香黙坐一窗幽。煌煌炎火常下照，浩浩黄河方逆流。氣住神仙端可學，心虚造物本同遊。絕知此事不相負，荆棘剪除梨栗秋。
日暮 陸游 
淅淅風吹葉，凄凄雨作泥。鵲寒猶遶樹，雞晚自歸棲。老病心知有，榮枯理本齊。端居嫌太懶，拾瓦傍蔬畦。
遣興 陸游 
勲業如今莫繫懷，開單日日學僧齋。讒深只有天堪問，憂極渾無地可埋。看鏡已成雙白鬢，登山猶費幾青鞵。晚來詩興誰能那，雀噪空囷葉擁堦。
泛舟 陸游 
去去泛輕舠，飄然興自豪。葉凋山寺出，溪瘦石橋高。草徑牛羊下，烟村鸛鶴號。還家一杯酒，未畏暮風饕。
夜讀范至能攬轡録言中原父老見使者多揮涕感其事作絕句 陸游 
公卿有黨排宗澤，帷幄無人用岳飛。遺老不應知此恨，亦逢漢節解沾衣。
初冬掃東山之麓置數石於喬松巨竹間以眺西山甚自適也 陸游 
護霜天氣半晴陰，小嶺蒼寒蘚徑深。翠靄欲成孤鳳舞，青松先作老龍吟。漁歌浦口生高興，騎吹邊頭負壮心。兒報東村早梅發，杖藜與汝共幽尋。
南堂脊記乃已三十年偶讀之悵然有感 陸游 
一住三山三十載，交親漸覺眼前稀。長松鬱鬱偃高蓋，新竹森森添舊圍。沙徑雨餘留鳥迹，柴門日落鎖烟扉。放翁正倚蒲團穏，遼海從渠萬事非。
醉卧松下短歌 陸游 
披鹿裘，枕白石，醉卧松陰當月夕。寒藤夭矯學草書，天風蕭森入詩律。忽然夢上百尺顛，緑毛邂逅巢雲仙。相攜大笑咸陽市，俯仰塵世三千年。
霜草 陸游 
入冬已兩旬，澤國霜始霣。可憐青青草，一夕生意盡。嗟予蒲柳姿，去日若飛隼。草衰有復榮，我髮寧再鬒。微官雖置散，束带終自憫。漸退用婦言，千載付一哂。
冬夜 陸游 
百錢買菅席，錦茵亦何加。疋布縫粗裘，安用狐腋奢。昨者南山僧，松肪寄一車。可以照讀書，堅坐待朝霞。顧影爲發笑，山童雙髻丫。一掬琴高魚，聊用薦夜茶。
村東 陸游 
村西行藥到村東，沙路溪流曲折通。莫問梅花開早晚，杖藜到處即春風。
小園 陸游 
新作小溪園，牽藤迮縛門。釣船横北渚，樵路接東村。静坐依林樾，慵眠傍竹根。還家日已夕，棲雀閙黄昏。
書適二首  其一 陸游 
老翁垂七十，其實似童兒。山果啼呼覓，鄉儺喜笑隨。群嬉累瓦塔，獨立照盆池。更挾殘書讀，渾如上學時。
書適二首  其二 陸游 
家食身無役，耆年力未衰。寓歡那待酒，隨意或成詩。窮達元非我，寃親竟是誰。惟嗟見事晚，枉却鬢邊絲。
狂夫 陸游 
狂夫與世本難諧，醉傲王侯亦壮哉。奕奕方收巖際電，酣酣已起枕間雷。回天力在人終嘆，入月星來敵自摧。千載鬼雄皆國士，直令窮死未須哀。
白髮 陸游 
白髮今年一倍增，閉門養此老無能。牛羊被野霜天晚，禾稼連雲歲事登。未午舂炊餘脱粟，乍寒包裹有粗繒。自憐未廢詩書業，父子蓬窗共一燈。
檢舊詩偶見在蜀日江瀆池醉歸之篇悵然有感 陸游 
江瀆池頭爛醉歸，青旗日晚插城扉。正馳玉勒衝紅雨，又挾金丸伺翠衣。老境漸侵歡意盡，舊遊欲說故人稀。憑高三嘆君知否，倦鷁無風亦退飛。
十一月四日風雨大作二首  其一 陸游 
風卷江湖雨闇村，四山聲作海濤翻。溪柴火輭蠻氊暖，我與狸奴不出門。
十一月四日風雨大作二首  其二 陸游 
僵卧孤村不自哀，尚思爲國戍輪臺。夜闌卧聴風吹雨，鐵馬冰河入夢來。
冬日觀漁獵者 陸游 
人間漁獵各相從，南陌東阡處處逢。繡羽觸機餘耿介，錦鱗出網尚噞喁。傍觀扶杖常移日，就買還家足御冬。更待風霜都過盡，却從春野看春農。
雨晴 陸游 
山川炳煥似闢國，風雨退收如解嚴。老子真成無一事，抱孫負日坐茆簷。
病起 陸游 
少年射虎南山下，惡馬強弓看似無。老病即今那可說，出門十步要人扶。
奉祠 陸游 
明窗松日供琴薦，小鼎山泉煮藥苗。乞得奉祠還自愧，猶将名姓到中朝。
假寐見海山異甚作小詩記之 陸游 
海如黛色深，浪作雪點濺。數峰黄金山，巉絕出水面。此非想與因，了了目中見。何時真往遊，浮世付掣電。
松下縱筆四首  其一 陸游 
自掃松陰寄醉眠，龍吟虎嘯滿霜天。却思初到人間世，似是唐堯丙子年。
松下縱筆四首  其二 陸游 
老不能閑莫笑予，五千言豈世間書。青松折取當麈尾，爲子試談天地初。
松下縱筆四首  其三 陸游 
種玉餐芝術不傳，金丹下手更茫然。陶公妙訣吾曾受，但聽松風自得仙。
松下縱筆四首  其四 陸游 
髯龍夭矯欲飛去，百尺蒼藤羅絡之。應笑此翁才不進，故將老氣起吾詩。
拜勅口號二首  其一 陸游 
黄紙如鴉字，今朝下九天。身居鏡湖曲，銜带武夷仙。日絕絲毫事，年請百萬錢。恭惟優老政，千古照青編。
拜勅口號二首  其二 陸游 
扶病中庭拜，君恩抵海深。頓增新禄格，暫拂舊朝簪。心欲先營酒，兒言且贖琴。人生奉祠貴，喜色動山林。
閑居 陸游 
土鐺茶七椀，瓦甑稷三升。兀兀能言石，騰騰有髮僧。淨巾裁白㲲，拄杖采紅藤。尚喜冬來健，逢山得遍登。
十一月十八日蒙恩再領沖佑鄰里來賀謝以長句 陸游 
緑章封事徹虚皇，黄紙除書降野堂。海上春常探先到，壺中日已不勝長。冰衘再署仙班貴，鶴料重支玉粒香。便挂朝冠亦良易，金銅茶籠本相忘。
題老學庵壁 陸游 
此生生計愈蕭然，架竹苫茆只數椽。萬卷古今消永日，一窗昏曉送流年。太平民樂無愁嘆，衰老形枯少睡眠。喚得南村跛童子，煎茶掃地亦隨緣。
冬晴日得閑遊偶作 陸游 
不用清歌素與蠻，閑愁已自解連環。閏年春近梅差早，澤國風和雪尚慳。詩思長橋蹇驢上，棋聲流水古松間。牋天有事君知否，正乞柴荆到死閑。
示元禮 陸游 
燕居侍立出扶行，見汝成童我眼明。但使鄉閭稱善士，布衣未必愧公卿。
書巢冬夜待旦 陸游 
掃葉擁堦寒犬行，編茆護柵老雞鳴。風霜漸逼歲時晚，形影相依燈火明。史策千年愧豪傑，關河萬里愴功名。固應死抱無窮恨，老病何由更請纓。
醉後莊門望西南諸山 陸游 
身是咸陽舊酒徒，龍鍾猶復泥村酤。百年略似夢長短，一醉且隨家有無。登覽未應慚脚力，功名正爾嘆頭顱。夕陽又凭闌干立，誰畫三山岸幘圖。
著書 陸游 
平生著書汗馬牛，一事不施今白頭。河洛未清非我責，山林高卧復何求。愚公可笑金堆屋，老子唯須糟築邱。華表無人識歸鶴，烟波底處有馴鷗。
探梅 陸游 
我遊東村衝暮烟，斷橋流水鳴濺濺。欲尋梅花作一笑，數枝忽到拄杖邊。高標元合著山澤，絕豔豈復施丹鉛。定知曾授餐玉法，不爾恐是凌波仙。錦江賦詩忽萬里，蓬山把酒今三年。相逢風味宛如昨，人生何者非前緣。頗思取醉極清賞，杖頭幸有百許錢。但判插破烏紗帽，莫記吹落黄金船。
歲暮風雨二首  其一 陸游 
驕風起海澨，浩蕩東北來。鐵騎掠陣過，秋濤觸山回。老夫北窗下，坐守寒爐灰。處世困憂患，萬事學低摧。便欲滅燈睡，門閉不敢開。並海固多風，汝孱良可哀。念昔少年日，從戎何壯哉。獨騎洮河馬，涉渭夜衘枚。
歲暮風雨二首  其二 陸游 
一冬少雨雪，人意常昏昏。夜半有奇事，雨聲卷江村。陸子真老農，破屋依頽垣。扶持衰病身，收召譴逐魂。手烹牆陰薺，美若乳下豚。聽雨取一醉，不厭村酒渾。眼眚燈生暈，衣弊蝨可捫。父子幸相守，萬事何足論。
自夏秋匱甚慨然有感 陸游 
萬卷縱横眼欲枯，老猶閉户誦唐虞。故人誰復訪生死，鄰父幸能通有無。雲子翻匙新稻飯，天吳坼繡舊衣襦。時平得掩松根骨，也勝王孫泣路隅。
題四仙像四首  其一 陸游 
反虜鯨鯢世共讎，漢公勲業過伊周。市門灑泪塵埃裏，誰與朝廷植委裘。
題四仙像四首  其二 陸游 
世上年光東逝波，咸陽銅狄幾摩挲。神仙不死成何事，只向秋風感慨多。
題四仙像四首  其三 陸游 
曾看四嶽薦虞鰥，閱歲三千一瞬間。歸卧青山孤絕處，白驢常伴白雲閑。
題四仙像四首  其四 陸游 
蓮花峰下張超谷，此老何曾有死生。聞道清風明月夜，至今鼻息亂松聲。
自責 陸游 
窮途敢恃舌猶存，小築城西十里村。未挂衣冠慚士節，免輸薪粲荷君恩。文章跌宕忘繩墨，學問荒唐失本原。仕宦一生成底事，子孫世世記吾言。
自解 陸游 
四十頭顱已可知，殘年至此復何爲。著書不直一杯水，看鏡空添千縷絲。達宦獨驕儒作戲，後生速化吏爲師。有冠當挂無餘說，但恨衰翁見事遲。
午睡起消搖園中因登山麓薄暮乃歸 陸游 
老病攻百骸，徽纆困束縛。頽然一孰睡，如獲萬金藥。窗明竹影亂，林暖鳥聲樂。灰深香欲上，火活湯正作。亳甌羞茗荈，銅洗供盥濯。整巾出庭户，曳杖曆巖壑。遙岑見木杪，細水齧籬脚。踟躇遂忘歸，清嘯送日落。
群兒 陸游 
野行遇群兒，呼笑運甓忙。共爲小浮圖，嶙峋當道旁。蜆殻以注燈，椀足以焚香。須臾一鬨散，無益亦何傷。古來富貴人，峨冠登廟堂。謀謨一悖謬，縣宇失太康。坐令安業民，血喋而屍僵。傳呼一朝寵，遺患日月長。均爲兒戲爾，禍機孰深藏。我作群兒詩，特用砭世盲。
久疾灼艾小愈晚出門外 陸游 
老境侵凌病滿軀，火攻下策得枝梧。沽來村酒初判醉，叱去山童不遣扶。霜重木凋鴉可數，溪清魚見鸛相呼。興闌却掩齋扉卧，閑看青燈照藥爐。
夙興弄筆偶書 陸游 
憂患熏心少睡眠，雞號窗白一欣然。道旁歲晚貂裘弊，燈下書成鐵硯穿。杜老慣聽兒索飯，鄭公何啻客無氈。春風不解嫌貧病，尚擬花前醉放顛。
縱筆 陸游 
山合水将窮，真宜著放翁。醉嫌天地迮，老覺歲時公。偃蹇松逃世，翩仙鶴駕風。舊交零落盡，一笑與誰同。
冬晴閑步東村由故塘還舍作二首  其一 陸游 
故園三徑可婆娑，遇興遵塗負杖歌。霜重天寒山色淡，草枯野曠獵徒多。解刀尚可謀黄犢，揮帖無由致白鵝。自計長閑何所恨，一生心事在烟波。
冬晴閑步東村由故塘還舍作二首  其二 陸游 
紅藤拄杖獨相羊，路遶東村小嶺傍。水落枯萍黏蟹椵，雲間寒日上魚梁。洛陽二頃言良是，光範三書計本狂。曆盡危機識天意，要令閑健返耕桑。
十二月八日步至西村 陸游 
臘月風和意已春，時因散策過吾鄰。草烟漠漠柴門裏，牛跡重重野水濱。多病所須唯藥物，差科未動是閑人。今朝佛粥更相餽，更覺江村節物新。
夜聞湖中漁歌 陸游 
夢回一燈翳復明，卧聞湖上漁歌聲。嗚嗚乍低忽更起，嫋嫋欲斷還微縈。初隨缺月墮烟浦，已和殘角吹江城。悲傷似擊漸離筑，忠憤如撫桓伊筝。放臣萬里憂國泪，戍客白首懷鄉情。峽猿失侣方獨宿，沙雁垂翅猶遐征。巴巫竹枝短亭晚，瀟湘欸乃孤舟横。世間此恨故相似，使我百感何由平。
忽得京書有感 陸游 
白髮蒼顔七十翁，朽株枯木略相同。如山儲藥難醫拙，齊斗堆金不換窮。昨夢已抛空劫外，殘年全付醉眠中。故人苦未知心事，一紙空煩寄斷鴻。
晚步門外書觸目 陸游 
數椽茆屋鏡湖旁，喬木蒼烟一徑長。酒賤過門多醉叟，天寒棲畝有餘糧。歌呼草市知人樂，簫鼓叢祠喜歲穰。只道老來詩思盡，未妨擊壤頌時康。
親舊書來多問近況以詩荅之 陸游 
耐辱推頽百不能，居然老病住庵僧。流年速似一彈指，更事多於三折肱。庭樹影中聞夜汲，鄰機聲裏對寒燈。沈詩任筆俱忘盡，酒户新來却少增。
開書篋見韓无咎書有感 陸游 
老覺人間萬事非，幽棲幸已脱塵鞿。殘年得飽不啻足，舊友半空誰與歸。開眼不妨成一夢，翦翎何至羨群飛。龍圖老子今安在，把卷燈前泪滿衣。
夜大雪歌 陸游 
朔風吹雪飛萬里，三更蔌蔌鳴窗紙。初疑天女下散花，復恐麻姑行擲米。異哉凍硯已生冰，信矣重衾如潑水。山中卧澗松竹折，庭前蔽地烏鳶死。昨日之燠殊昏昏，桃李欲坼春滿園。陰陽錯謬世或有，物窮則變古所言。雖云明年幸一麥，凍餒溝壑知誰存。嗚呼今夕之雪未足論，所憂明日𡾰嵼高塞門。
寄宇文成州 陸游 
成州太守比何如，夢裏依然把臂初。復起卿當用卿法，長閑吾實愛吾廬。五湖風雨孤舟夜，萬里關山一紙書。正使兩翁長隔濶，子孫他日莫相疏。
示子聿 陸游 
我鑽故紙似癡蠅，汝復孳孳不少懲。父子更兼師友分，夜深常共短檠燈。
雪 陸游 
平郊漫漫覺天低，況復寒雲結慘悽。老子方驚飛蛺蝶，群兒已說聚狻猊。中宵鳶墮頻摧木，徹旦雞瘖重壓棲。只待新晴梅塢去，青鞵未怯踏春泥。
夜坐 陸游 
耿耿殘燈夜未央，負牆閑對篆盤香。風號東北河冰合，月落西南竹影長。孤鵲欲棲頻繞樹，寒龜無息穏搘床。頽然坐睡那知曉，推户朝曦已滿廊。
春雨 陸游 
午夜聽春雨，發生端及期。世憂殊未艾，天意固難知。士節承平日，人材南渡時。後生聞見狹，撫枕嘆吾衰。
夢與數客劇飲或請賦詩予已大醉縱筆書一絕覺而録之 陸游 
高談雄辯憑陵酒，豪竹哀絲蹴蹋春。占斷名園排日醉，不教虚作太平人。
世事 陸游 
世事說來猶可厭，宦情夢裏亦應無。山林已結三生願，朝市誰非九折途。醉舞杯盤無藉在，狂吟風月不枝梧。何人今擅丹青藝，爲畫蘇門長嘯圖。
二子 陸游 
兩楹夢後少真儒，毁譽徒勞豈識渠。孟子無功如管仲，揚雄有賦似相如。敬王事業知誰繼，準易工夫故不疏。孤學背時空絕嘆，白頭窮巷抱遺書。
謝郭希吕送石洞酒 陸游 
從事今朝真到齊，春和盎盎却秋凄。色如夷甫玉麈尾，價敵茂陵金褭蹏。瑞露頗疑名太過，槖泉猶恨韵差低。山園雪後梅花動，一榼常須手自攜。
飲酒 陸游 
六十四民安在哉，千八百國俱烟埃。世人一漚寄巨海，對酒不醉吁可哀。平生清狂今白首，芒屨布裘稱野叟。晨興窗几網蛛絲，石洞書來餉名酒。看月直到月無時，尋花直到花片飛。醉中往往花壓帽，鄰里聚看湖邊歸。先生兩耳不須洗，利名不到先生耳。狂歌起舞君勿嘲，青山白雲終醉死。
無題 陸游 
金鞭朱彈憶春遊，萬里橋東罨畫樓。夢倩曉風吹不去，書憑春雁寄無由。鏡中顔鬢今如此，幙下朋儔好在不。篋有吳牋三萬箇，擬將細字寫新愁。
雨雪兼旬有賦 陸游 
冬温思雨雪，稍久已復厭。祁寒人怨咨，千載語猶驗。人心自無常，天命本不僭。積陰勢已極，浮雲會當斂。山花紅酣酣，溪水緑灩灩。短篷倘可具，與子東入剡。
北窗睡起 陸游 
違物離人不計年，萬金難買北窗眠。高懷元在羲皇上，大事已明空劫前。樵路細盤雲外嶺，釣筒倒插水中天。此時消息君知否，千載巢由未足賢。
立春 陸游 
紹煕又見四番春，春日春盤節物新。獨酌三杯愁對影，例添一歲老催人。菊芽冒土如爭出，柳色搖村已漸勻。身是蘭亭山下客，未容逸少擅清真。
曉枕 陸游 
殘漏鼕鼕急，明星磊磊高。一從安枕卧，無復攬衣勞。熨斗生晨火，熏籠覆緼袍。一杯山藥酒，紅日滿亭皋。
落梅二首  其一 陸游 
雪虐風饕愈凜然，花中氣節最高堅。過時自合飄零去，恥向東君更乞憐。
落梅二首  其二 陸游 
醉折殘梅一兩枝，不妨桃李自逢時。向來冰雪嚴凝地，力斡春回竟是誰。
閑居無客所與度日筆硯紙墨而已戲作長句 陸游 
水複山重客到稀，文房四士獨相依。黄金那得與齊價，白首自應同告歸。韞玉面凹觀墨聚，浣花理膩覺豪飛。興闌却欲燒香睡，閑聽松聲晝掩扉。
壬子除夕 陸游 
前村後村燎火明，東家西家爆竹聲。老逢新正幸強健，却視徂歲何崢嶸。兒時祝身願事主，談笑可使中原清。豈知一出踐憂患，斂縮豈復希功名。雪霜滿鬢覺死近，節物到眼空嘆驚。蠶官社公正暖熱，春盤儺鼓爭施行。蓬門車馬所不至，山僧野叟相逢迎。嗚呼吾曹見事晚，古俗實在蚩蚩氓。茆簷一笑語兒子，明當滿奉屠蘇觥。
癸丑正月二日二首  其一 陸游 
朱顔不老畫中人，綠酒追歡夢裏身。堪笑三山衰病叟，閉門寂寂過新春。
癸丑正月二日二首  其二 陸游 
菊叢抽緑滿枯荄，繞舍梅花已遍開。須信今春春事早，江鄉開歲有奔雷。
避世行 陸游 
君渴未嘗飲鴆羽，君饑未嘗食烏喙。惟其知之審，取捨不待議。有眼看青天，對客實少味。有口啖松柏，火食太多事。作官蓄妻孥，陷穽安所避。刀鋸與鼎鑊，孰匪君自致。欲求人迹不到處，忘形麋鹿與俱逝。杳杳白雲青嶂間，千歲巢居常避世。
稽山農 陸游 
華胥氏之國，可以卜吾居。無懷氏之民，可以爲吾友。眼如巖電不看人，腹似鴟夷惟貯酒。周公禮樂寂不傳，司馬兵法亡亦久。賴有神農之學存至今，扶犂近可師野叟。粗繒大布以禦冬，黄粱黑黍身自舂。園畦剪韭勝肉美，社瓮撥醅如粥醲。安得天下常年豐，老死不見傳邊烽。利名畫斷莫挂口，子孫世作稽山農。
牧牛兒 陸游 
南村牧牛兒，赤脚踏牛立。衣穿江風冷，笠敗山雨急。長陂望若遠，隘巷忽相及。兒歸牛入欄，烟火茆簷濕。
讀書未終卷而睡有感 陸游 
暮年緣一懶，百事俱棄置。今遂懶到書，把卷輒坐睡。其餘懶則已，感此獨歔欷。念昔少壯時，日夜痛磨礪。誓言死爲期，身在敢暴棄。寜知未死前，殆欲負此志。顔回稱好學，揚雄乃識字。勉哉慕前修，自畫聖所諱。
早春新晴 陸游 
柳弄春柔拂小潭，山横霽色卷浮嵐。飛揚旛脚擲東北，零落梅花餘二三。村店疏燈新賣酒，神祠疊鼓正祈蠶。幽人睡起東園去，芹茁萱芽又滿籃。
枕上聞禽聲 陸游 
屏掩輕寒酒半消，斷香殘夢兩無憀。開年春意遽如許，破曉一聲婆餅焦。
感舊 陸游 
憶從南鄭入成都，氣俗豪華海內無。故苑燕開車載酒，名姬舞罷斗量珠。浣花江路青螭舫，槎柳毬場白雪駒。回首壯遊真昨夢，一竿風月老南湖。
夜雨三首  其一 陸游 
澤國寒多雨，畸人夜少眠。不緣酲作病，只合醉終年。庭草已爭茁，園梅空自憐。重雲不難抉，無劍倚青天。
夜雨三首  其二 陸游 
寒雨連三夕，幽居只數椽。家貧輕過節，身老怯增年。日月悲歌裏，關山泪眼邊。梅花自開落，嘆息爲誰妍。
夜雨三首  其三 陸游 
人日春猶淺，雞晨夜向闌。殘缸燈暈小，單枕雨聲寒。難補皇天漏，空思后土乾。山家尊酒薄，懷抱若爲寛。
初晴野步 陸游 
入市路三义，緣山港半斜。疏簾带殘雪，幽竇瀉湍沙。好鳥晴相語，芳蘭暖欲芽。病餘無脚力，隨處憩人家。
明日復雨排悶二首  其一 陸游 
湖上孤村冷欲冰，更堪衰與病相乘。夢回點滴簾間雨，心折青熒帳外燈。雖有數椽常似客，僅存一肉未成僧。披衣偶取南華讀，打破愁城喜不勝。
明日復雨排悶二首  其二 陸游 
此老在家如出家，蒲團趺坐讀南華。濕雲不散雁呼伴，幽室無聲燈墜花。心法先當破巢窟，世緣最忌養萌芽。行年七十方知悔，萬事無涯生有涯。
小室 陸游 
小室僅容膝，焚香觀昨非。出門寜有碍，知我正須希。霜橘爭棋樂，仙壺賣藥歸。平生釣竿手，不解叩黄扉。
浮世 陸游 
浮世如流水，滔滔日夜東。百年均夢寐，萬古一虚空。青鳥來雲外，銅駝卧棘中。相逢惟痛飲，令我憶無功。
紅梅二首  其一 陸游 
苧蘿山下越谿女，戲作長安時世粧。白白朱朱雖小異，斷知不是百花香。
紅梅二首  其二 陸游 
雪裏溪頭已占春，小園又試晚粧新。放翁老去風情在，惱得梅花醉似人。
湖上 陸游 
今朝雨初晴，湖上好天色。落梅紛可藉，桑柳亦已拆。老夫病良已，並水散輕策。冉冉春物新，忽忽衰髮白。四方豈不樂，懶惰畏遠客。惟當勤買酒，東城復南陌。
晴甫一日復大風雨連日不止遣懷 陸游 
書劍當年隘九州，白頭歸卧一窗幽。染成草色春猶淺，老盡梅花雨未休。得句已無前輩賞，開編時與古人遊。山房小甕今朝熟，不恨尊前自獻酬。
癸丑上元三夕皆大雨雪 陸游 
雨雪連三日，孤城冷欲冰。泥深唯響屐，風惡更吹燈。空惱追歡客，何關在定僧。一杯嘗豉候，寒影對崚嶒。
寓嘆 陸游 
人生各自有窮通，世事寧論拙與工。裹馬革心空許國，不龜手藥却成功。早朝玉勒千門雪，夜坐蓬窗萬壑風。借得奇書且勤讀，小兒能續地爐紅。
幽興 陸游 
雨後梅花無復在，老來酒盞頓成疏。身如海燕不逢社，家似瓜牛僅有廬。短髮垂肩懶中散，深居謝客病相如。從今何以消長日，剩種芭蕉學草書。
緗梅三首  其一 陸游 
疏影横斜事已非，小園日暮鎖芳菲。素綃應怯東風思，故著重重淺色衣。
緗梅三首  其二 陸游 
香似海沈黄似酒，不禁風雪最遲開。放翁欲作梅花譜，蠟屐搘笻日日來。
緗梅三首  其三 陸游 
紅梅眼看風吹盡，更有緗梅亦已無。天與色香天自愛，不教一點上蜂鬚。
僧廬 陸游 
僧廬土木塗金碧，四出徴求如羽檄。富商豪吏多厚積，宜其棄金如瓦礫。貧民妻子半菽食，一饑轉作溝中瘠。賦斂鞭笞縣庭赤，持以與僧亦不惜。古者養民如養兒，勸相農事憂其饑。露臺百金止不爲，尚愧七月周公詩。流俗紛紛豈知此，熟視創殘謂當爾。傑屋大像無時止，安得疲民免饑死。
春日 陸游 
節節足足雀噪檐，朱朱白白花窺簾。坐旁設酒隨時飲，床上堆書信手拈。寓世無求猶役役，杜門不病亦厭厭。春濃日永有佳處，睡味著人如蜜甜。
春遊 陸游 
鏡湖春遊甲吳越，鶯花如海城南陌。十里笙歌聲不絕，不待清明寒食節。青絲玉瓶挈新釀，細柳穿魚初出浪。花外金羈絡雪駒，橋邊翠幙圍螭舫。怕雨愁陰人未知，時時微雨却相宜。養花天色君須記，正在輕雲嫩靄時。
懷昔 陸游 
昔遇高皇帝，華纓接俊遊。年光一彈指，世事幾浮漚。故國但青嶂，羈臣今白頭。平生笑李廣，癡絕望封侯。
記夢 陸游 
夢不出心境，曠然成遠遊。花殘杜城醉，木落華山秋。戰血磨長劍，塵痕洗故裘。那知覺来處，身卧五湖舟。
春陰 陸游 
老境三年病，新春十日陰。孤舟鏡湖客，萬里玉關心。出岫雲多態，呼風鳥獨吟。讀書惟恐盡，傾酒却愁深。
睡起行至門外有賦 陸游 
窗黑停書課，屏深養病眸。雨聲工破睡，酒力不禁愁。兀兀披衣起，昏昏曳杖遊。柴荆晚未閉，隔水數歸牛。
早春四首  其一 陸游 
舊學樊遲稼，新通汜勝書。不成籌國論，且復愛吾廬。
早春四首  其二 陸游 
具牛將犢行，野雉挾雌鳴。農事不可緩，閑人亦勸耕。
早春四首  其三 陸游 
近陂牛湩白，遠浦鴨頭青。一櫂悠然去，東風吹酒醒。
早春四首  其四 陸游 
西村一抹烟，柳弱小桃妍。要識春風處，先生拄杖前。
醉吟三首  其一 陸游 
少日沉迷汗簡青，如今毁譽兩冥冥。書生弄筆如何信，只合花前醉不醒。
醉吟三首  其二 陸游 
驅使難凴赤丁子，傳呼底用蒼頭兒。世間如夢身如寄，春去花空欲泥誰。
醉吟三首  其三 陸游 
牽經引禮人誰聴，是古非今世共憎。何似對花傾綠酒，自歌一曲醉騰騰。
贈劉改之秀才 陸游 
君居古荆州，醉膽天宇小。尚不拜龐公，况肯依劉表。胸中九淵蛟龍蟠，筆底六月冰雹寒。有時大叫脫烏幘，不怕酒杯如海寛。放翁七十病欲死，相逢尚能刮眼看。李廣不生楚漢間，封侯萬户宜其難。
蓬門 陸游 
莫笑蓬門雀可羅，老農正要養天和。穿林裊裊孫登嘯，叩角嗚嗚甯戚歌。睡美到明三展轉，飯甘捧腹一摩挲。床頭更聴糟床注，造物私吾亦已多。
龍鍾 陸游 
龍鍾一老寄荒村，鼎食山棲久已分。平日氣吞雲夢澤，莫年緣在武夷君。搶榆敢羨垂天翼，倚市從嗤刺繡文。幸有筆床茶竈在，孤舟更入剡溪雲。
送佛照光老赴徑山 陸游 
大覺住育王，拗折拄杖强到底。佛照住育王，挑得鉢囊隨詔起。從来宗門話，只要句不死。說同說異庵外人，若是吾宗寜有此。日日風雨今日晴，萬里春光入帝城。傳宣江上走中使，開堂座下羅公卿。御香靄靄雲共布，法音浩浩潮收聲。報恩一句作麽道，常遣山林見太平。
春社有感 陸游 
憔悴前朝白髮郎，祠庭賦祿玷恩光。寸心未與年俱老，萬事惟憑酒暫忘。穿仗兩曾觀揖遜，扶犂獨幸返耕桑。耆年凋落還堪嘆，社飲推排冠一鄉。
春社四首  其一 陸游 
桑眼初開麥正青，勃姑聲裏雨冥冥。今朝有喜君知否，到處人家醉不醒。
春社四首  其二 陸游 
社肉如林社酒濃，鄉鄰羅拜祝年豐。太平氣象吾能說，盡在鼕鼕社鼓中。
春社四首  其三 陸游 
柴門西畔枕陂塘，社雨新添一尺强。臺省諸公方衮衮，故應分喜到耕桑。
春社四首  其四 陸游 
太平處處是優場，社日兒童喜欲狂。且看參軍喚蒼鶻，京都新禁舞齋郎。
村夜 陸游 
寂寂山村夜，悠然醉倚門。月昏天有暈，風軟水無痕。迹爲遭讒遠，身由不仕尊。敢嗟車馬絕，同社自雞豚。
山園遣興 陸游 
輸逋告糴走比鄰，恤患分灾累故人。安得此身無一事，林中數筍過殘春。
次韵陳機宜見贈 陸游 
邂逅今年得若人，翛然不染庾公塵。思幽屈子歌山鬼，語妙陳王賦洛神。初接笑談忘老憊，熟觀風度愛清真。花時飛盡頻行樂，莫學衰翁睡過春。
野意 陸游 
堤長逾十里，村小只三家。山客弛樵擔，溪翁鳴釣車。花深迷蝶夢，雨急散蜂衙。衰疾新年減，青鞵上若耶。
戒殺 陸游 
物生天地間，同此一太虚。林林各自植，但坐形骸拘。日夜相殘殺，曾不置斯須。皮毛備裘褐，膏血資甘腴。雞鶩羊彘輩，尚食稗與芻。飛潛何與汝，禍乃及禽魚。豺虎之害人，亦爲饑所驅。汝顧不自省，何暇議彼歟。又于人類中，各私六尺軀。方其忿怒時，流血視若無。我欲反其源，黙觀受氣初。挺刃之所加，慘若在我膚。朝飯一鬴豆，莫飯一杯蔬。捫腹茆檐下，陶然歡有餘。
余年四十六入峽忽復二十三年感懷賦長句 陸游 
當年吊古巴東峽，雪灑扁舟見早梅。宋玉宅邊新酒美，巫山廟下莫猿哀。樵柯爛盡棋方劇，客甑炊成夢未回。已把癡頑敵憂患，不勞團扇念寒灰。
山行 陸游 
七十衰翁短鬢斑，藥瓢藤杖伴清閑。平生惡路羊腸坂，晚歲羸軀飯顆山。一寸塔餘青靄外，數聲鐘下翠微間。往来處處皆奇絕，莫道先生興盡還。
雨中排悶 陸游 
一春苦沉陰，未省見桃李。已逢暗寒食，更值雨甲子。重雲失南山，寸步困泥滓。籜龍已𧥄𧥄，一飽差可喜。
杜敬叔寓僧舍開軒松下以虚瀨名之来求詩 陸游 
君不見洛陽八節灘，未至一舍聞驚湍。生綃六幅誰所畫，入眼能令三伏寒。又不見桐廬七里瀨，濺雪跳珠舞澎湃。羊裘老子去千年，絕世孤風凜如在。杜陵之孫今勝遊，飄然不必事遠遊。結茆古寺聴松吹，坐擅洛水桐江秋。放翁百念倶已矣，獨有好奇心未死。約君少待秋月明，抱琴来宿寫灘聲。
贈徑山銛書記 陸游 
徑山老將無勍敵，百萬魔軍俱掃迹。座下何人策雋功，籌略縱横銛記室。銛公聲名滿吳會，惟有放翁最先識。奕奕揮毫王粲詩，翩翩插羽陳琳檄。風雷東海起伏龍，繅藉圜丘薦蒼璧。徑山入門第一義，萬口譁言真稱職。我謂銛公豈止此，徑山鉢袋渠能得。一枝白拂倘付之，會見青天飛霹靂。
五月一日作 陸游 
處處稻分秧，家家麥上場。敢悲身老大，獨幸歲豐穰。酪美朱櫻熟，菰青角黍香。翛然一竹几，飽受北窗涼。
春夏之交衰病相仍過芒種始健戲作 陸游 
藥裹關心百不知，可憐筆硯鎖蛛絲。倒壺猶有莫春酒，開卷遂無初夏詩。户外逢人驚隔濶，燈前顧影嘆支離。癡頑未伏常愁卧，鼓缶長謡樂聖時。
自嗟 陸游 
青蔬半畆老生涯，霜鬢蕭蕭只自嗟。勛業蹉跎空許國，文詞淺俗不名家。殘骸皆作麒麟楦，舊友仍非處士牙。收得平生釣竿手，長安西日更須遮。
枕上述夢 陸游 
江湖送老一漁舟，清夢猶成塞上遊。生馬駒馳鐵蹏踠，古鐃歌奏錦衣褠。玉關雪急傳烽火，青海雲開見戍樓。白首不侯非所恨，咿嚶床簀死堪羞。
雨中排悶 陸游 
潤入盆山綠葉稠，倦攤書帙小窗幽。浮雲不卷時時雨，薄酒無功日日愁。積潦漲来妨躡屐，好山遮盡罷登樓。青秧揺蕩湖堤決，一飽前知未易謀。
小軒夏夜涼甚偶得長句呈杜叔高秀才 陸游 
遥夜簾櫳已借秋，闌干星斗挂檐頭。鵲翻清影移枝宿，螢弄孤光拂簟流。榻上琴書紛枕籍，髮根風露冷颼飀。故人莫笑幽居陋，此夕真從造物遊。
憶昔 陸游 
憶昔西征日，飛騰尚少年。軍書插鳥羽，戍壘候狼烟。渭水秋風夜，岐山曉雪天。金鞿馳叱撥，繡袂舞嬋娟。但恨功名晚，寜知老病纒。虎頭空有相，麟閣竟無緣。壯士埋巴峽，孤身卧海壖。安西九千里，孫武十三篇。裘嘆蘇秦弊，鞭憂祖逖先。何時聞詔下，遣將入幽燕。
夏日晚興 陸游 
高挂虚窗對綠池，鳥啼聲歇柳陰移。含風珍簟閑眠處，疊雪輕衫新浴時。泉冷甘瓜開碧玉，手香素藕罥長絲。夕陽四面漁歌起，又赴鄰翁把釣期。
老翁 陸游 
老翁垂七十，不復嘆頭顱。浩蕩新漁艇，凋零舊酒徒。嚴徐元衮衮，管葛亦區區。獨有欣然處，登山未用扶。
困甚戲書 陸游 
官如枝頭乾，不受雨露恩。身如水上浮，泛泛寜有根。刈茆以苫屋，縛柴以爲門。故人分祿米，鄰父餉魚飱。前門吏徴租，後門質襦禈。不敢謀歲月，且復支朝昏。雨餘幽花拆，亦可侑清尊。吾生信已乎，終老此山村。
歲晚 陸游 
日月忽其逝，吾生猶幾何。不從屠狗醉，即和飯牛歌。斧鉞稽天討，金繒約虜和。無情恨荆棘，歲晚暗銅駝。
戲詠山陰風物 陸游 
萬里秦吳稅駕遲，還鄉已嘆鬢成絲。城邊緑樹山陰道，水際朱扉夏禹祠。項里楊梅鹽可徹，湘湖蓴菜豉偏宜。圖經草草常堪恨，好事他年采此詩。
老健 陸游 
才智不足狂有餘，此身老健更誰如。齒牢尚可決乾肉，目瞭未妨觀細書。不怪模稜嗤了了，但驚紾臂勸徐徐。曉看瓜壟初牽蔓，一笑呼兒勿廢鉏。
六月晦日作 陸游 
長夏忽云過，徂年行且休。川原方渴雨，草木已驚秋。露蔓晨猶泫，風蟬莫更遒。明窗對清鏡，世事判悠悠。
喜雨 陸游 
雷車隆隆南山陽，電光煜煜北斗傍。急雨横斜生土香，草木蘇醒起仆僵。芭蕉抽心鳯尾長，薜茘引蔓龍鱗蒼。葛幮竹簟夜更涼，超然真欲無羲皇。常年七月蚊殷廊，今夕肅肅疑飛霜。水車罷踏戽斗藏，家家買酒歌時康。
門外納涼 陸游 
玄雲障落日，早得數刻涼。寒泉灑門前，浴罷倚胡床。蟬聲晚逾壯，藕花凋更香。嘯咏忽已久，野色来蒼蒼。新月淡無輝，大星森有芒。水鳥亦歸宿，飛鳴掠横塘。人生各有時，何至終身忙。撫髀三太息，墜露濕衣裳。
贈蘇趙叟兄弟 陸游 
君家真德門，才傑生衮衮。託契則甚深，所恨相識晚。擕文數過我，每讀必三反。譬如天廐駒，真是渥洼産。閉門萬卷讀，更要極源本。才難聖所嘆，期子敢不遠。
癸丑七夕 陸游 
風露中庭十丈寛，天河仰視白漫漫。難尋仙客乘槎路，且伴吾兒乞巧盤。秋早時聞桐葉墜，夜涼已怯紵衣單。民無餘力年多惡，退士私憂實萬端。
共語 陸游 
喬嶽成塵巨海枯，欲求共語一人無。黄金已作飛烟去，癡漢終身守藥爐。
書嘆 陸游 
少年志欲掃胡塵，至老寜知不少伸。覽鏡已悲身潦倒，横戈空覺膽輪囷。生無鮑叔能知已，死有要離與卜鄰。西望不須揩病眼，長安冠劍幾番新。
秋曉倚闌 陸游 
雲罅纖纖玉一鉤，小庭風露更清柔。老来朋舊凋零盡，獨倚闌干特地愁。
癸丑七月二十七夜夢遊華嶽廟二首  其一 陸游  华山
驛樹秋風急，關城暮角悲。平生忠憤意，来拜華山祠。
癸丑七月二十七夜夢遊華嶽廟二首  其二 陸游  华山
牲碑别正朔，祠祝虜衣冠。神亦豈堪此，出門山雨寒。
僕頃在征西大幕登高望關輔樂之毎冀王師拓定得卜居焉暇日記此意以示子孫 陸游 
八月殘暑退，秋聲滿庭樹。豈無四方志，衰病迫霜露。南北會當一，老我悲不遇。子孫勉西遷，俗厚吾所慕。約已收孤嫠，教子立門户。黍稌暗阡陌，鶉雉足匕箸。永爲河渭民，勿憚關山路。
讀陶詩 陸游 
我詩慕淵明，恨不造其微。退歸亦已晚，飲酒或庶幾。雨餘鉏瓜壟，月下坐釣磯。千載無斯人，吾將誰與歸。
秋夜感舊十二韵 陸游 
冷螢綴蓬根，忽復照高樹。年光逝不留，百感集遲暮。往者秦蜀間，慷慨事征戍。猿啼鬼迷店，馬噤飛石鋪。危嶺高入雲，朽棧劣容步。天近星宿大，江惡蛟鼉怒。意氣頗自奇，性命那復顧。最懷清渭上，衝雪夜掠渡。封侯細事爾，所冀垂竹素。兜鍪竟何成，豈獨儒冠誤。當時妄校尉，旗纛今照路。浩歌遂成章，聊慰老不遇。
幽居 陸游 
海澨結茆新，退藏常畏人。已侵垂老境，尚愛不貲身。丹竈長生藥，巢居上古民。秋来有奇事，鷗鷺日相親。
醉題 陸游 
勿笑山翁病滿軀，胸中俠氣未全無。雙瞳遇醉猶如電，五木隨呼盡作盧。代北軍人富羊馬，江南奇士出菰蘆。何由親奉平戎詔，蹴踏關中建帝都。
雨涼小飲戲作 陸游 
孤村小院雨輸涼，團扇流塵簟避床。蛩思感秋吟壊壁，螢光乘暗遶高梁。巾箱字細成褫懶，閤醁杯深斷送狂。坐睡覺来人已散，簾櫳時度玉簮香。
題齋壁 陸游 
迹是滄浪客，家居䆉稏村。秋菰芼羮滑，社酒带醅渾。勛業知難遂，文章不更論。惟餘此身在，分付與乾坤。
書憤 陸游 
山河自古有乖分，京洛腥膻實未聞。劇盜曾從宗父命，遺民猶望岳家軍。上天悔禍終平虜，公道何人肯散群。白首自知疏報國，尚憑精意祝爐熏。
秋興 陸游 
秋風又滿會稽城，有客飄然萬事輕。久向林間得佳趣，不知身外有浮名。葡萄雨足初全紫，烏桕霜前已半頳。欲把一杯終覺懶，老来懷抱爲誰傾。
雨夜排悶二首  其一 陸游 
羸病愁燈影，羈懷怯雨聲。新秋忽已半，垂老若爲情。金印兒嬉事，青編身後名。何如破窗下，袖手送餘生。
雨夜排悶二首  其二 陸游 
村巷時時雨，江城夜夜砧。沉憂羈客夢，孤憤遠臣心。身病常須藥，囊空未贖琴。明朝鏡中髮，飽受雪霜侵。
秋日出遊戲作二首  其一 陸游 
箬帽簑衣自道宜，不論晴雨著無時。半醒半醉人爭看，是聖是凡誰得知。
秋日出遊戲作二首  其二 陸游 
薄雲韜日未成雨，野水齧沙爭赴溪。書册懶看聊作伴，酒壺不飲亦常擕。
雨中夕食戲作三首  其一 陸游 
高秋滴階雨作泥，黄昏爭林雀欲棲。臨窗一飯頗簡快，半升脫粟澆黄虀。
雨中夕食戲作三首  其二 陸游 
粗飯寒菹到手空，屬饜也與八珍同。家人見慣渾閑事，笑殺新来兩髻童。
雨中夕食戲作三首  其三 陸游 
粳粒微紅愧食珍，蕨芽初白喜嘗新。摩挲便腹無憂責，我是人間得計人。
自警 陸游 
墮髮滿晨梳，荒畦入晚鉏。涼生團扇阨，病退短笻疏。聖道功殊淺，塵緣習未除。青燈幸如故，勉近讀殘書。
寄方瞳胡先生 陸游 
形槁神彌王，心虚腦自凝。平生一酒榼，萬里兩行縢。安枕存玄牝，齋居養絳陵。他年喬嶽下，正晝看飛騰。
雨夕焚香 陸游 
芭蕉葉上雨催涼，蟋蟀聲中夜漸長。繙十二經真太漫，與君共此一爐香。
秋雨初霽徙倚門外有作 陸游 
三十餘年此結廬，客来不用笑迂疏。前身已預蘭亭會，老眼曾窺禹穴書。浮甕社醅香出屋，登場秋稼穗盈車。蕭蕭蓬鬢雖衰矣，追逐鄉鄰尚有餘。
雨中作 陸游 
野外偏于看雨宜，映空渡水細如絲。川雲借潤支琴石，磵水分流洗藥池。未肯高眠成老態，却緣危坐得新詩。悠然更助鄰丁喜，漸近收蕎下麥時。
贈老雞二首  其一 陸游 
峨峨赤幘先群輩，喔喔長鳴盖四郊。意氣雖雄無處用，風霜從我老衡茅。
贈老雞二首  其二 陸游 
場中啄粟樹頭棲，三唱明星出尚低。關路元無孟嘗客，吳兒莫議會稽雞。
秋晚閑步鄰曲以予近嘗卧病皆欣然迎勞 陸游 
放翁病起出門行，績女窺籬牧豎迎。酒似粥醲知社到，餅如盤大喜秋成。歸来早覺人情好，對此彌將世事輕。紅樹青山只如昨，長安拜免幾公卿。
雨夜 陸游 
歲晚茆茨劣自容，齒揺將脫髮將童。心遊萬里關河外，身卧一窗風雨中。醫不可招惟忍病，書猶能讀足忘窮。夜闌睡覺蛩聲裏，時見燈花落碎紅。
醉卧道傍 陸游 
爛醉今朝卧道傍，鄉閭共爲護牛羊。高懷那遣群兒覺，至理真能萬事忘。喚起瘦軀猶嵬峨，扶歸困睫更芒洋。凍韲快嚼茆簷下，拍手從人笑老狂。
枕上聞急雨二首  其一 陸游 
枕上雨聲如許奇，殘荷叢竹共催詩。喚回二十三年夢，燈火雲安驛裏時。
枕上聞急雨二首  其二 陸游 
酒病羈愁一洗空，長歌高枕雨聲中。傳聞溪港深三尺，明日扁舟處處通。
得趙若川書因寄 陸游 
澤居路絕人不到，晨起忽傳雙鯉魚。儲泪一升悲世事，減愁三尺看君書。龍墀對筞言傷直，山邑迎親計未疏。老病閉門誰省録，因風時肯問何如。
夢至洛中觀牡丹繁麗溢目覺而有賦 陸游 
兩京初駕小羊車，憔悴江湖歲月賖。老去已忘天下事，夢中猶看洛陽花。妖魂艶骨千年在，朱彈金鞭一笑譁。寄語氈裘莫癡絕，祁連還汝舊風沙。
閑居對食書愧二首  其一 陸游 
遊宦無功坐免歸，誰令盤筯極甘肥。錦鱗差尾魚登俎，繡羽駢頭雉觸機。桑落滿壺春盎盎，雨前轉磑雪霏霏。殘年何地酬君賜，自古羈臣厭蕨薇。
閑居對食書愧二首  其二 陸游 
老病家居幸歲穰，味兼南北飫枯腸。滿脾蜜熟餦餭美，下棧羊肥餺飥香。撥剌河魴初出水，迷離穴兔正迎霜。山僧一鉢無餘念，應笑先生爲口忙。
秋夜獨酌 陸游 
壯志隨年減，羈愁與夜長。月高寒暈淡，花坼露叢香。仕畏讒銷骨，歸判酒腐腸。青燈寫孤影，相勸盡餘觴。
風雲交作戲題 陸游 
雲脚如龍爪，空中挾雨来。何關風伯事，欲到却吹回。
自嘲 陸游 
歲月推遷萬事非，放翁可笑白頭癡。此生竟出古人下，有志尚如年少時。僻學固應知者少，長歌莫問和予誰。自嘲自解君毋怪，老大從人百不宜。
書室 陸游 
客来莫笑席塵凝，静處工夫却少增。黑蟻常繙魯壁簡，瘦蛟時落越溪藤。尚能豪健如霜鶻，未遽衰殘學凍蠅。更喜論文有兒子，夜窗相對短檠燈。
數日秋氣已深清坐無酒戲題長句 陸游 
漸近重陽天氣嘉，數椽茆屋淡生涯。山童擁篲掃黄葉，鄰女傍籬收碧花。避俗要生輪四角，出門何啻路三义。晚窗酒盡無多嘆，試問前村好事家。
五更起坐 陸游 
世間醉夢過浮生，誰肯披衣坐五更。煜煜心光回自照，緜緜踵息浩無聲。古人得意捐糟粕，癡子何知墮化城。七十老翁須努力，鄰雞纔唱又窗明。
谿上雜言 陸游 
谿上之丘，吾可以休。谿中之舟，吾可以遊。一裘雖弊可度風雪虐，一簞雖薄未有旦夕憂。愧于此心鼎食其敢飽，負其所學蟬冕增吾羞。古人誰謂不可見，黄卷猶能覩生面。百穀薿薿知稷功，九州茫茫開禹甸。巍巍成功亦何有，治亂但如翻覆手。逢時皆可致唐虞，比身管樂寜非苟。樹桑釀酒蕃雞豚，是中端有王業存。一朝遇合得施設，千載始知吾道尊。
厭事 陸游 
厭事便微疾，貪眠幸早寒。人雖笑疏懶，天實閔衰殘。韋布何曾賤，茆茨本自寛。黄花插烏帽，一醉有餘歡。
方池 陸游 
莫笑方池小，清泉數斛寛。照花紅錦爛，洗硯黑蛟蟠。日取供茶鼎，時來擲釣竿。秋風過欄角，也解作微瀾。
癸丑重九登山亭追懷頃在興元常以是日臘中梁山下樂甚慨然賦詩予于是生六十有九年矣 陸游 
生年六十九，轍遍秦吳歲月長。南鄭從戎嗟尚壯，中梁縱臘最難忘。離披雉拂雕鞍墮，獨㑛狐穿古冢藏。夢斷酒醒今萬里，亦逢佳節重悲傷。
感懷四首  其一 陸游 
老病與世絕，屏迹三家村。我居一何陋，舉手屋可捫。客至不能迎，堅坐度朝昏。一窗修竹下，超然傲羲軒。外物自變遷，內景常黙存。黄流不注海，浩浩朝崐崘。妙道本自得，至言初不煩。功成出緒餘，猶足康黎元。
感懷四首  其二 陸游 
卜居鏡湖上，一庵環翠屏。竹林藏谽谺，嶺路蟠青冥。鶱騰立奇石，嶄絕瞻危亭。車馬雖掃迹，猿鳥與忘形。我行半九州，蹋盡芒鞵青。豈知雪滿鬢，于兹敞雲扃。丹砂收箭鏃，茯苓劚人形。遼天渺歸鶴，一瞬三千齡。
感懷四首  其三 陸游 
平生喜栽花，賴以娛寂寞。小園財一畝，粲粲萬跗萼。典衣買紫桂，輟食致紅藥。阡眠香草茂，掩苒烟柳弱。踏雨探花開，障風畏花落。雖慚童心在，終勝塵事縳。今日疾稍間，天氣亦清廓。啼鳥寒不歸，可以侑吾酌。
感懷四首  其四 陸游 
殘年迫衰謝，嬰疾歸鄉枌。諸賢渡江初，總角幸有聞。才非楚倚相，亦能讀典墳。夫豈或使之，後死與斯文。世儒鑿户牖，道術將瓜分。孤陋守一說，百氏殆可焚。後来豈無人，鼻堊誰揮斤。巍巍貞觀治，房魏出河汾。
出遊二首  其一 陸游 
采藥今朝偶出遊，溪邊小立喚漁舟。未須著句悲揺落，嫩日和風不似秋。
出遊二首  其二 陸游 
朝行躡屩穿幽谷，暮返褰裳涉亂流。提起短笻成一笑，毎煩上座爲分憂。
讀杜詩偶成 陸游 
一念寜容事物侵，天魔元自是知音。拾遺大欠修行力，小吏相輕尚動心。
秋夜即事 陸游 
鳥宿牛歸户欲扃，燈前老子影伶俜。濕雲不散初聞雁，深竹微明尚有螢。一卷舊書開蠧簡，半升濁酒倒餘瓶。乘閑欲擬歸来作，小草斜行滿曲屏。
物有可嘆者因戲作數語以識之 陸游 
雞棲及我未掩扉，犬雖遠出暮自歸。司晨警夜職交舉，簸糠棄粒報亦微。查查雙鵲更愧汝，庭樹夜宿常相依。豈憐主人老寂寞，暖熱蓬户不忍違。養鴟甚恩健即去，養鷹雖久飽亦飛。嗟哉物性厚薄異，使我隠几空歔欷。
老懷 陸游 
身見高皇再造初，名場流輩略無餘。舊書科斗纔存字，薄業蝸牛僅有廬。迂士豈堪新貴使，少年自與老人疏。荒園寂寂堆霜葉，抱甕何妨日灌蔬。
對酒 陸游 
古今共有死，長短無百年。方其欲暝時，如困得熟眠。世以生時心，妄度死者情。疑其不忍去，一笑可絕纓。區區計生死，不如持一觴。一觴澆不平，萬事俱可忘。待酒忘萬事，猶是役於酒。醉醒不到處，夭魔自奔走。
東村散步有懷張漢州 陸游 
扶杖村東路，秋来始此回。寒鴉盤陣起，野菊卧枝開。憂國丹心折，懷人雪鬢催。房湖八千里，那得足書来。
晚寒自東村步歸 陸游 
夕陽下平野，落葉滿荒街。村店賣蕎麫，人家焼豆{艹點}。溪風透布褐，草露濕芒鞵。骨相元如此，何由與世諧。
排悶六首  其一 陸游 
丈夫結髮志功名，大事真當以死爭。我昔駐車籌筆驛，孔明千載尚如生。
排悶六首  其二 陸游 
曾擕一劍遠從戎，秦趙關河顧盼中。老去功名無復夢，凌烟分付黑頭公。
排悶六首  其三 陸游 
四十從軍渭水邊，功名無命氣猶全。白頭爛醉東吳市，自拔長刀割彘肩。
排悶六首  其四 陸游 
西塞山前吹笛聲，曲終已過雒陽城。君能洗盡世間念，何處樓臺無月明。
排悶六首  其五 陸游 
萬里風中寄斷蓬，古来虚死幾英雄。拔山力與回天勢，不滿先生一笑中。
排悶六首  其六 陸游 
風霜九月冷颼飀，湖海飄然一布裘。親見伏羲初畫卦，轉頭三十萬春秋。
初寒病中有感 陸游 
楚水楓林霜露新，白頭一叟正吟呻。牛衣未起王章疾，馬磨何傷許靖貧。治道本来存簡册，神州誰與静烟塵。新亭對泣猶稀見，况覔夷吾一輩人。
放歌行 陸游 
君不見汾陽富貴近古無，二十四考書中書。又不見慈明起自布衣中，九十五日至三公。人生窮達各有命，拂衣徑去猶差勝。介推焚死終不悔，梁鴻寄食吾何病。安用隨牒東復西，獻諛耐辱希階梯。初無公論判涇渭，徒使新貴矜雲泥。稽山一老貧無食，衣破履穿面黧黑。誰知快意舉世無，南山之南北山北。
山頭石 陸游 
秋風萬木霣，春雨百草生。造物初何心，時至自枯榮。惟有山頭石，歲月浩莫測。不知四時運，常带太古色。老翁一生居此山，脚力欲盡猶躋攀。時時撫石三太息，安得此身如爾頑。
有客 陸游 
有客隠華山，學道忘歲月。靈苗生絕壁，光景中夜發。劚根食之盡，倐爾換金骨。通籍虎豹閽，日預通明謁。緑章奏封事，誤字坐責罰。後身幸不忘，去日苦飄忽。白首三入朝，未省及黔突。方逃申公鉗，已取卞和刖。福微不盈眥，罪衆幾擢髮。上天豈憐之，寸步使屢蹶。拔其利欲根，還之山水窟。洗心謝宿愆，世事等閩粤。
幽居五首  其一 陸游 
窮老苦畏事，雅意在丘壑。結茆鏡湖上，卒歲安寂寞。有門常懶開，壁間挂雙屩。猶恨未遠人，静夜聞城角。
幽居五首  其二 陸游 
来客無僮奴，剝啄自叩户。主人亦蕭然，茗飲不能具。清言正絕倒，日莫亟散去。更欲盡所懷，衣薄畏霜露。
幽居五首  其三 陸游 
山園手栽花，日夜數花時。花開亦已落，一歡自無期。勸君强自娛，勿作兒女悲。春風染柳條，不染君鬢絲。
幽居五首  其四 陸游 
種菜三四畦，畜豚七八箇。永言給賔祭，且復課慵惰。霜清黄犢健，土潤小雨過。冬耕不可失，努力勿安卧。
幽居五首  其五 陸游 
放翁家山陰，其貧盖一國。骨相異虎頭，祠祿真雞肋。有米薪未具，坐待至曛黑。躬耕豈所難，一飽非爾力。
野興四首  其一 陸游 
身似孤鴻鎩羽翰，悲鳴飲啄住江干。酒闌客思多新感，病起衰顔失故丹。倦枕忽聞中夜雨，疏砧又報一年寒。幽窗晤語無来客，空倚詩情强自寛。
野興四首  其二 陸游 
老去癡頑百不能，非醒非醉日騰騰。敲門惟有徴租吏，好事元無送米僧。舊俗不還誰復念，古書雖在漸難憑。平生意氣今如此，惆悵西窗半夜燈。
野興四首  其三 陸游 
殘水涓涓入野塘，菊花猶放數枝黄。悶思野步便晴日，病怯冬温喜薄霜。湯餅鬻成新兔美，膾韲擣罷綠橙香。人間富貴知何得，商略山林却味長。
野興四首  其四 陸游 
水作縠紋微起伏，天如卵色半陰晴。偶来竹下搘頤坐，却向藤陰曳杖行。西埭人喧荻船過，東村燈上緯車鳴。幽居應接真無暇，莫訝經年懶入城。
買油 陸游 
習氣年来掃未平，夢回猶喜讀書聲。冬裘不贖渾閑事，且爲吾兒續短檠。
繫舟二首  其一 陸游 
繫舟江浦待潮平，嘆息無人共月明。歴盡世間多少事，飄然依舊老書生。
繫舟二首  其二 陸游 
地曠月明鋪素練，霜寒河淺拂輕綃。手扶萬里天壇杖，夜過前村禹會橋。
初冬至近村 陸游 
南國霜常晚，初冬葉始紅。曠懷牛屋下，美睡雨聲中。沮水憶浮馬，嶓山思射熊。何由効唐將，八十下遼東。
古築城曲四首  其一 陸游 
築城聲酸嘶，漢月傍城低。白骨若不掩，高與長城齊。
古築城曲四首  其二 陸游 
長城高際天，三十萬人守。一日詔書来，扶蘇先授首。
古築城曲四首  其三 陸游 
百丈築城身，千步掘城壕。咸陽三月火，始悔此徒勞。
古築城曲四首  其四 陸游 
嶧山訪秦碑，斷裂無完筆。惟有築城詞，哀怨如當日。
山園 陸游 
山泉引派漲清池，野蔓移根絡短籬。藝果極知非老事，接花聊復効兒嬉。提壺言語開顔聽，斵木衣襦緩步窺。莫笑題詩還滿紙，小園幽事要君知。
將軍行 陸游 
將軍入奏平燕筞，持笏榻前親指畫。天山熱海在目中，下殿即日名烜赫。馳出都門雪初霽，直過黄河冰未坼。繡旗方掠桑乾渡，羽檄已入金臺陌。勇士如鷹健欲飛，孱王似兔何勞搦。戎服押俘獻廟社，正衙第賞頒詔冊。端門賜酺天下慶，御觴尚恨滄溟迮。從来文吏喜相輕，聊遣濡毫書竹帛。
古别離 陸游 
孤城窮巷秋寂寂，美人停梭夜嘆息。空園露濕荆棘枝，荒蹊月照狐狸迹。憶君去時兒在腹，走如黄犢爺未識。紫姑吉語元無據，况憑瓦兆占歸日。嫁来不省出門前，魂夢何因識酒泉。粉綿磨鏡不忍照，女子盛時無十年。
寄子虡 陸游 
吾兒適淮壖，送之梅市橋。三年安得過，思汝雙鬢凋。今年當代歸，秋色已蕭蕭。迎汝不憚遠，夢泝錢塘潮。人事不可料，邑民挽歸橈。郡牧部使者，交章聞之朝。增秩復使留，此事久寂寥。念汝未育子，大女方垂髫。小女聞學行，想像扶床嬌。汝少知讀易，外物莫能揺。但願早舉孫，不必七葉貂。歸来郎罷前，相從樂簞瓢。
泛舟自中堰入湖 陸游 
水縮沙洲出，霜清木葉丹。鷺群横澹靄，鴉陣報初寒。冷落人情見，衰遲世念闌。惟留一句子，村舍話團圞。
夜歸舟中作 陸游 
意薄楊修喚小兒，孤舟自笑髮成絲。放開癡腹無非夢，拈起幽懷摠是詩。霜下忽驚桐葉盡，灘生更覺水聲奇。餘年那恨驅黄犢，除却爲農百不宜。
蓬莱閣聞大風 陸游 
天風揺蕩萬松聲，卷海頹山得我驚。觸灧澦堆秋起柂，鏖皋蘭下夜還營。荷戈老氣縱横在，看劍新詩欬唾成。興盡却尋湖上路，醉看月墮斗枃傾。
小出塞曲 陸游 
全師出雁塞，百戰運龍韜。金絡洮州馬，珠装夏國刀。度沙風破肉，攻壘雪平壕。明日受降處，甲齊熊耳高。
冬日園中作 陸游 
園荒闕掃除，籬敗且枝梧。久旱池萍死，新霜野蔓枯。寒爐殊未議，濁酒却時酤。飛動郊原興，饑鷹待指呼。
登山亭 陸游 
新得天台古澗藤，强扶衰疾蹋崚增。登高臨遠雖多感，嘆老嗟卑却未曾。紙上是非難盡信，人間禍福有相乘。早知等是枯魚肆，乞水何須望斗升。
拄杖歌 陸游 
道人四壁空無有，一炷清香閑袖手。床邊獨有拄杖子，疾病相扶真我友。禪房按膝秋聴雨，野店敲門莫賖酒。畏途九折歴欲盡，世上誰如君耐久。老矣更踏千山雲，何可一日無此君。歸来燈前夜欲半，露柱說法君應聞。
冬晴 陸游 
吳中霜雪晚，初冬正佳時。丹楓未辭林，黄菊猶殘枝。鳴雁過長空，纖鱗泳清池。氣和未重裘，臨水照鬚眉。悠然據石坐，亦復出門嬉。野老荷鉏至，一笑成幽期。
冬夕二首  其一 陸游 
犬吠驚飄葉，禽喧換宿枝。墮空霜肅肅，垂地斗離離。野叟讀書罷，高城吹角悲。功名渾錯料，老病却如期。
冬夕二首  其二 陸游 
不寐起中夕，披衣增慨慷。千金空市骨，三沐竟刳腸。世事粗能識，吾生安用長。布裘茆屋底，死去亦芬芳。
十月十五夜對月 陸游 
離海月盈丈，寒光萬里明。衆星斂欲盡，一鏡獨徐行。重露滴松鬛，高風吹鶴聲。老来殊畏冷，不盡倚闌情。
久疾三首  其一 陸游 
久疾無時已，殘年莫更論。流離魂未返，窮困舌空存。畊壟關心事，祠官荷主恩。但愁垂老眼，不見定中原。
久疾三首  其二 陸游 
殘年仍卧疾，窗户夜愔愔。一日且復過，久生非所欽。暗塵侵藥笥，微月伴衣砧。萬里懷良友，前盟可得尋。
久疾三首  其三 陸游 
幽屏元無事，沉緜自鮮歡。脛長猶可截，冠挂豈容彈。擣藥香塵細，尋書蜜炬殘。晚来差覺健，風月小庭寛。
舍北望牛頭山山有延勝寺先太傅書堂在焉六年前嘗泛小江往遊寺焚於睦冦書堂無復存矣 陸游 
太傅讀書處，秋風曾問途。江如青弋險，山似白鹽孤。路盡還登嶺，林開忽見湖。草堂無復識，流涕想規模。
十月十九日大風作寒閉户竟日 陸游 
霜風捲地起，落葉擁蝸廬。終日澹無事，一窗寛有餘。坐多知力耗，食少覺心虚。懶惰無新句，松聲忽起予。
寄天封明老 陸游 
浪迹天台一夢中，距今四十五秋風。勝遊回首似昨日，衰病侵人成老翁。聖寺參差石橋外，仙蓬縹緲玉霄東。因君又動青鞵興，目斷千峰翠倚空。
村居二首  其一 陸游 
衰病汙朝著，恩寛得免歸。粗能心自信，不恨世相違。草市寒沽酒，江城夜擣衣。是中堪送老，高枕謝招麾。
村居二首  其二 陸游 
自笑觸藩羝，人嘲失旦雞。囊慳衣任短，山冷屋便低。宦拙讒銷骨，言狂悔噬臍。自今焚筆硯，有手但扶犂。
十月下旬暄甚戲作小詩 陸游 
老怯霜風盡日眠，素屏紙帳擁蠻氊。爲君小試回春手，便似暄妍二月天。
霜天雜興三首  其一 陸游 
楓葉全丹槲葉黄，江城殘角伴斜陽。琴書自足閑中樂，天地能容醉後狂。老死山林初不憾，夢遊河渭獨難忘。穀城黄石今安在，取履猶思効子房。
霜天雜興三首  其二 陸游 
萬鼓風聲吼屋邊，老人裘絝旋装綿。晨梳墮髮知衰甚，夜枕聞雞尚慨然。身後文章空飽蠧，眼前交舊半沉泉。飯蔬飲水平生慣，恥向天公更乞憐。
霜天雜興三首  其三 陸游 
少學愚公一味愚，莫年仍似病相如。閑吟寄友惟生紙，草具留僧只野蔬。雨澀溪流殊未足，霜高木葉已無餘。潭州丞相憐衰疾，細字時收尺素書。
連日風雨寒甚夜忽大風明旦遂晴 陸游 
萬里浮雲一掃空，碧天無際日曈曨。歡聲四起春風裏，恰似祥符景德中。
懷昔 陸游 
昔者戍梁益，寢飯鞍馬間。一日歲欲莫，揚鞭臨散關。增冰塞渭水，飛雪暗岐山。悵望釣璜公，英槩如可還。挺劍刺乳虎，血濺貂裘殷。至今傳軍中，尚愧壯士顔。豈知墮老境，槁木蒙霜菅。澤國氣候晚，仲冬雪猶慳。曩事空夢想，擁褐自笑孱。烽烟尚未靖，大弓何時彎。
寄題王俊卿看山堂二首  其一 陸游 
廣文風度絕清真，一代論交不數人。車馬到門常謝病，北山雖遠却相親。
寄題王俊卿看山堂二首  其二 陸游 
閉户終年懶出遊，北山山色可消愁。何時一掃胡塵盡，更約同吟太華秋。
絕嘆 陸游 
老屋環青嶂，衰翁卧白頭。殘書且遮眼，薄酒不澆愁。世故真難料，吾生愈覺浮。餘年更須惜，幸得返山丘。
風雨 陸游 
風雨連三日，衰翁不下堂。弄書聊自適，與世已相忘。坼栗經霜飽，搓橙带露香。地爐供小飲，亦足慰淒涼。
晚過鄰曲 陸游 
陽狂跌宕送年華，信步来尋野老家。淺瀨水清逢立鷺，横林葉盡數栖鴉。書生一飽依耕耒，壯士孤愁入戍笳。王績但思酣美醖，葛洪不復問丹砂。
莫仲謙挽詞 陸游 
懷器潛山澤，逢時起薜蘿。星辰占寶劍，雷雨化龍梭。禹穴書雖富，浯溪石未磨。門閭更須築，有子繼三科。
病起 陸游 
一病輒經旬，幾病能不死。誠知迫頽年，暫健亦自喜。半窗風竹影，晴景極清美。讀書雖益懶，尚可日百紙。引鏡整角巾，病思真一洗。悠然度朝晡，萬事如覆水。
晚興 陸游 
一聲天邊斷雁哀，數蕊籬外蚤梅開。幽人耐冷倚門久，送月墮湖歸去来。
贈粉鼻 陸游 
連夕狸奴磔鼠頻，怒髯噀血護殘囷。問渠何似朱門裏，日飽魚飱睡錦茵。
與兒輩論李杜韓柳文章偶成 陸游 
吏部儀曹體不同，拾遺供奉各家風。未言看到無同處，看得同時已有功。
夢至小益 陸游 
夢覺空山泪漬衿，西遊歲月苦駸駸。葭萌古路緣雲壁，桔柏浮梁暗櫟林。坐上新聲猶蜀伎，道傍逆旅已秦音。荷戈意氣渾如昨，自笑摧頹負壯心。
懷紹興間往還諸公 陸游 
早歲從諸傑，森然盡國華。辭工出月脇，筆健拔鯨牙。道在窮何憾，年殂生有涯。湖山元不改，老泪濕風沙。
磨衲道衣 陸游 
久脫朝衣學道裝，溪雲野鶴作身章。何時九轉丹砂熟，却插金貂侍紫皇。
溪上作二首  其一 陸游 
落日溪邊杖白頭，破裘不補冷颼颼。戅愚酷信紙上語，老病猶先天下憂。末俗陵遲稀獨立，斯文崩壊欲横流。紹興人物嗟誰在，空記當年接俊遊。
溪上作二首  其二 陸游 
傴僂溪頭白髮翁，暮年心事一枝笻。山銜落日青横野，鴉起平沙黑蔽空。天下可憂非一事，書生無地効孤忠。東山七月猶關念，未忍浮沉酒醆中。
小憩 陸游 
徐行散腰膂，小憩嗇精神。休養觀書眼，調娛宴坐身。青氊我家舊，紅粟太倉陳。溫飽無餘事，寒龜息自勻。
癸丑十一月下旬溫燠如春晦日忽大風作雪 陸游 
今年一冬晴日多，草木萌甲風氣和。百錢布被未議贖，老翁曝背兒行歌。吾儕小人慮不遠，積雪苦寒来豈晚。青天方行三尺烏，不料黑雲高𡾰嵼。明朝雪惡凍復餓，兒啼頰皴翁噤卧。九重巍巍那得知，閣門催班百官賀。
占城椶竹拄杖 陸游 
參雲氣壓葛陂龍，跨海来扶笠澤翁。八十尚思行脚在，與君處處現神通。
西城 陸游 
市步群囂散，關門夕照明。河流倒橋影，雪野聚烏聲。繁杵聞深巷，寒烟下廢城。匆匆船盡發，爭趁早潮平。
東城 陸游 
墟落斂暮烟，林梢偃新月。河橋燈漸閙，柳岸船猶發。薄酒吹欲無，佇立搔短髮。誰知七十翁，歲晚念裘褐。
斯道 陸游 
斯道有顯晦，所憂非賤貧。乾坤均一氣，邊徼亦吾人。朋黨消廷論，鉏耰洗戰塵。清時更何事，處處是堯民。
病起山居日有幽事戲作二首  其一 陸游 
靈府超然外物輕，静中談笑却三彭。晴窗風竹參差影，霜樹山禽格磔聲。客出異苗咨藥品，僧擕奇篆乞書評。幽居亦未全無事，更用人間有姓名。
病起山居日有幽事戲作二首  其二 陸游 
鶴骨龜腸欲不禁，扶衰初喜罷呻吟。盆山冰釋書窗暖，藥竈香濃道院深。筆健乍臨新獲帖，手生重理舊傳琴。閉門局促還堪恨，雲海何時豁此心。